钦定古今图书集成/方舆汇编/职方典/第1123卷 > 《鄂政记》舒元舆
## 钦定古今图书集成/方舆汇编/职方典/第1123卷 > 《鄂政记》舒元舆

“高平公以今皇帝三年春出镇鄂实泽国，地连大别、
云梦、洞庭、穆陵，控扼胜势，号为东南巨镇，与江陵会
府不侔。来临者苟能惠百姓，军旅必咨嗟；苟能富军
旅，百姓不堪命。”其德既不易备，朝廷亦难其材。自高
平公为政，专以诚信惠和抚下，军旅受其抚勇知方，
百姓受其抚耻且格。繇春到秋，政与稼日成。至明年，
公知民心安，军心雄，乃次视闾并城隍，有陋狭不快
人心者，皆开张治本。“鄂城置在岛渚间，土势大，凹凸，
凸者颇险，凹者潴浸不可久，宅息不可议制度。”公命
削凸堙凹廓，恢闾巷，修通衢，种嘉树，南北绳直拔潴
浸者升高明湖泽瘴疠，勿药有愈。郡城旧制，陋屋骈
联，自十三戟。南直土地隘塞，若人胸“次不开，将佐廨
宇次第甚牢落，州佐掾署亦牢落。公正立戟间，指吏
徒拆去陋屋，南抵城墉下，南面北向立射侯军容，佐
西翼东向立牙门料将院，东翼西向立门佐六掾院
长廊联轩，万门呀呀，中央广除，得以讲校戎律。布等
列，霜戟洞启，公堂耽耽，每至朔望日，军吏毕谒，威容
大修，有以见堂堂仪观，不可触犯也。然后知皇唐诸
侯王之为贵耶。”鄂之军实三万，先时营宇皆曲陋低
下，岁有垫溺，师徒患之，公心亦患之。引车出郡垒东
门之外，良地伏在莽下，公自得心识手开画之，创新
营凡一千五所，合三千间，瓦鳞鳞，檐盈盈，轩门对开，
欲呀风雷，若有神物借助其功，观人骇目，目不前见。
居人“庐舍先不如法者，皆自我如法，肯与琐琐胸臆，
经营细碎，不副大君委重柄之意者齐肩乎？”则知公
为政，不专于鄂，枝郡亦犹鄂复。明年巡封，略问遐迩，
一若门门有公，犹将校僚吏卒伍元元，咸不胜公惠，
熙熙相贺，自谓长庇。公德宇下，道路合声，王人中贵
闻政声到阙下，天子闻。至五年冬十二月，下诏征公
尹河南。河洛人贺，声动河洛；江汉人唁，声动江汉。天
子又闻二地人贺唁声，愈知公仁深。不三月，复迁公
福上党。上党父老喜跃，携壶浆箪食，逾太行迎。太行
素险，巇，鄂人闻上党父老迎我，公过太行去，若火入
肠脏，相与自相尤曰：“我曹皆公庇荫贻惠，父母生我，
公实活我。今公去郡，恨无”史氏记，不书我公德，不光
照本邦，是我曹负公也，非公负我曹也。胡不率大宣
声音韵，思我遗爱，使溢衢塞巷，将采教化者闻之必
寓于《风》雅，则天子史官得详载史策，遗爱遗惠，岂谢
古人耶？是必愈见公德如卿云景星，所出必为国瑞，
所至必为人福，不颛在一方而已。某声名陋小，未縻
人爵，不敢擅斲石，惧累公德，但直录鄂人咏思之言，
将上告天子史官，厌塞鄂人望，若河南遗爱洛多君
子，因以为民详矣。上党新政方大，未可测酌，非陋文
褒述也。